Správa 
o vykonaní auditu všeobecne záväzných právnych predpisov a organizačných aktov riadenia v pôsobnosti Ministerstva financií Slovenskej republiky
ÚVOD
Vláda Slovenskej republiky v súvislosti s prerokovaním Správy o vykonaní auditu všeobecne záväzných právnych predpisov a organizačných aktov riadenia v pôsobnosti Ministerstva vnútra SR uložila v bode B. 2 uznesenia vlády Slovenskej republiky č. 330 z 21. mája 2008 podpredsedovi vlády a ministrovi školstva, ministrovi dopravy, pôšt 
a telekomunikácií, ministrovi financií, ministrovi hospodárstva, ministrovi kultúry, ministrovi obrany, ministerke pôdohospodárstva, ministerke práce, sociálnych vecí a rodiny, ministrovi výstavby a regionálneho rozvoja, ministrovi životného prostredia, ministrovi zdravotníctva, predsedovi Úradu geodézie, kartografie a katastra SR v termíne do 31. decembra 2008 predložiť na rokovanie vlády správu o vykonanom audite všeobecne záväzných právnych predpisov v pôsobnosti jednotlivých rezortov. 
Vykonanie auditu všeobecne záväzných predpisov vyplynulo z úlohy D.1 uznesenia vlády SR č. 165 zo dňa 28. februára 2007 vykonať audit všeobecne záväzných právnych predpisov podľa tabuľky č. 1 a č. 1a) prílohy k správe o analýze tak, aby došlo 
k zjednodušeniu a ku skvalitneniu výkonu štátnej správy vo vzťahu k fyzickým osobám a právnickým osobám. 
Na základe uvedenej úlohy Útvar vnútorného auditu Ministerstva financií SR vykonal „Audit všeobecne záväzných právnych predpisov v pôsobnosti Ministerstva financií Slovenskej republiky“. Cieľom auditu bolo zhodnotiť stav všeobecne záväzných právnych predpisov v zmysle uznesenia vlády SR č. 165 zo dňa 28. februára 2007 v gescii Ministerstva financií SR (ďalej aj „MF SR“) so zameraním na ich efektívnosť, opodstatnenosť 
a aktuálnosť, tak aby došlo k zjednodušeniu a ku skvalitneniu výkonu štátnej správy vo vzťahu k fyzickým a právnickým osobám.
Na príprave auditu sa okrem organizačných útvarov ministerstva financií zúčastnili 
aj rozpočtové organizácie ministerstva financií (Daňové riaditeľstvo SR, Colné riaditeľstvo SR, Správy finančnej kontroly Bratislava, Zvolen, Košice). V nadväznosti na bod E. uznesenia vlády SR č. 165 z 28. februára 2007 boli oslovené so žiadosťou o spoluprácu pri analýze stavu záväzných právnych predpisov v pôsobnosti Ministerstva financií SR aj samosprávne kraje, Združenie miest a obcí Slovenska a Únia miest Slovenska. 
Audítori považujú za dôležité uviesť skutočnosť, že Združenie miest a obcí Slovenska (ďalej aj „ZMOS“) nepredložilo návrh na úpravu, doplnenie prípr. zrušenie žiadneho zákona v pôsobnosti MF SR, ktorý sa priamo týka problematiky financovania miest a obcí. V prípade ďalšej novelizácie zákonov v pôsobnosti MF SR žiadajú rešpektovať princípy fiškálnej decentralizácie a dohodnuté pravidlá finančných vzťahov štátu k rozpočtom obcí v záujme udržania súčasnej stability financovania miest a obcí. Zároveň očakávajú, že MF SR bude presadzovať dodržanie uvedených princípov a pravidiel aj pri novelách predkladaných inými ministerstvami alebo poslancami NR SR (ďalej len „NR SR“) a nebude podporovať návrhy, ktoré môžu mať nepriaznivý dopad na rozpočty miest a obcí a môžu obmedzovať súčasné legislatívne možnosti presunu majetku štátu na mestá a obce.
Výsledky auditu
Audit všeobecne záväzných právnych predpisov a organizačných aktov riadenia bol zameraný predovšetkým na ich opodstatnenosť, aktuálnosť, efektívnosť, zjednodušenie a skvalitnenie jednotlivých úsekov štátnej správy a možnosti redukcie úkonov súvisiacich 
s uskutočňovaním výkonu štátnej správy s cieľom dosiahnuť zjednodušenie administratívnej náročnosti tak zo strany občanov k orgánom štátnej správy, ako aj zo strany orgánov štátnej správy k občanom. 
V súlade s predmetom a cieľom auditu bol vypracovaný postup na jeho výkon, ktorý obsahoval všetky potrebné kroky na získanie maximálneho množstva informácií, ktoré by pravdivo a vecne zmapovali auditovanú oblasť tak, aby na základe uvedeného bolo možné uviesť objektívne zistenia a navrhnúť vhodné a kvalitné odporúčania.
Na základe vykonaného auditu v rezorte ministerstva financií je možné konštatovať, 
že väčšia časť úloh je už realizovaná schválením noviel príslušných zákonov v NR SR alebo vo vláde SR, ktoré boli vypracované tak, aby sa dosiahlo zjednodušenie administratívnej náročnosti. Na základe podkladov získaných v rámci auditu je možné konštatovať, že všeobecne záväzné právne predpisy vo väčšine prípadov sú aktuálne. V budúcom období 
sa predpokladá novelizácia právnych noriem hlavne v súvislosti so zavedením meny euro 
v SR. Audítori zároveň konštatujú, že v rámci rezortu ministerstva financií nebola žiadna právna norma navrhnutá na zrušenie. 
V nasledujúcej časti uvádzame výsledky analýzy a stručný prehľad všeobecne záväzných právnych predpisov a  organizačných aktov riadenia v rezorte Ministerstva financií SR, ktoré boli predmetom auditu.
Oblasť štátneho výkazníctva
Odbor legislatívy a súhrnného výkazníctva štátu sekcie štátneho výkazníctva gestorsky zabezpečuje realizáciu „Projektu zavedenia jednotného štátneho účtovníctva a výkazníctva“, 
v rámci ktorého sa do národnej legislatívy upravujúcej účtovníctvo a výkazníctvo organizácií štátnej správy a samosprávy implementujú princípy Medzinárodných účtovných štandardov pre verejný sektor (IPSAS). Cieľom realizácie projektu je vytvoriť legislatívne a ďalšie nevyhnutné predpoklady na realizáciu systémových zmien v národnej metodike účtovania a konsolidovaného vykazovania za celý okruh verejných financií, harmonizovať národnú metodiku s medzinárodne uznávanou a bežne používanou metodikou EÚ prostredníctvom odstránenia významných rozdielov medzi týmito prístupmi a vytvoriť predpoklady pre auditovateľnosť a transparentnosť výkazníctva, ako aj pre zvýšenie efektívnosti a stability systému riadenia verejných financií ako celku za účelom deklarovania spoľahlivosti informácií predkladaných NR SR, Eurostatu a iným medzinárodným inštitúciám.
V oblasti metodiky účtovania a vykazovania je implementácia Medzinárodných účtovných štandardov pre verejný sektor do všeobecne záväzných právnych predpisov, 
na ktoré je ministerstvo financií splnomocnené podľa § 4 ods. 2 zákona č. 431/2002 Z. z. o účtovníctve v znení neskorších predpisov a podľa § 2b ods. 2 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, jedným z troch komponentov Projektu zavedenia jednotného štátneho účtovníctva 
a výkazníctva. Legislatívnou úpravou zabezpečujúcou implementáciu novej metodiky 
na úrovni individuálneho účtovníctva a výkazníctva sú tieto všeobecne záväzné právne predpisy vydané MF SR v roku 2007 pre účtovné jednotky štátnej správy a samosprávy:
1.	Opatrenie MF SR zo dňa 8. augusta 2007 č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky.
2.	Opatrenie MF SR zo dňa 5. decembra 2007 č. MF/25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny a miesto predkladania účtovnej závierky pre rozpočtové organizácie, príspevkové organizácie, štátne fondy, obce a vyššie územné celky.
3.	Opatrenie MF SR zo dňa 8. novembra 2007 č. MF/20414/2007-31, ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy.
4.	Opatrenie MF SR zo dňa 28. novembra 2007 č. MF/25757/2007-31, ktorým sa ustanovuje postup účtovania pri prechode zo sústavy jednoduchého účtovníctva do sústavy podvojného účtovníctva pre príspevkové organizácie, ktorých zriaďovateľom 
je obec alebo vyšší územný celok, ak nepodnikajú a ak objem ich ročného rozpočtu výdavkov nepresahuje 500 000 Sk.
Všetky uvedené opatrenia nadobudli účinnosť dňom 01. 01. 2008 a ich prostredníctvom sa zabezpečuje nielen uplatňovanie nových postupov účtovania, ale aj štandardizácia finančného výkazníctva subjektov verejnej správy, v rámci ktorej sa všetky informácie požadované od účtovných jednotiek verejnej správy dostali na rovnakú úroveň vymožiteľnosti, čo je predpokladom zodpovedného prístupu organizácií k poskytovaniu informácií z oblasti účtovníctva, rozpočtovníctva a štatistiky.
V súvislosti so zavedením meny euro v Slovenskej republike od 01. 01. 2009 bude 
v poslednom štvrťroku 2008 vykonaná novelizácia opatrení uvedených v bodoch 1 až 3. Novela bude riešiť oblasť samostatného analytického účtu týkajúceho sa kurzových rozdielov, dopad významnosti kurzových rozdielov, účtovnú závierku a duálny obeh v prvých 16-tich januárových dňoch, keďže aj orgány samosprávy budú prijímať finančné prostriedky v hotovosti.  
Odbor metodiky systému štátnej pokladnice  je gestorom nasledovných legislatívnych noriem:
•	Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov a o doplnení niektorých zákonov,
•	Vyhláška MF SR č. 209/2004 Z. z., ktorou sa ustanovuje spôsob a obdobie, ku ktorému sa zisťuje stav majetku štátu, rozsah a lehota predkladania informácií o majetku štátu Štátnej pokladnici v znení neskorších predpisov, je vydaná na základe splnomocnenia § 12 ods. 8 písm. b) zákona o Štátnej pokladnici
•	Výnos MF SR č. 24557/2002 Z. z., ktorým sa ustanovuje spôsob a postup určenia zostatkovej ceny majetku vo vlastníctve SR správe klienta Štátnej pokladnice, ktorému vznikla povinnosť takýto majetok odpisovať, je vydaný na základe splnomocnenia § 12 ods. 8 písm. c) zákona o Štátnej pokladnici
•	Výnos MF SR č. 010546/2006-32, ktorým sa vykonávajú ustanovenia zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, je vydaný na základe splnomocnenia § 8 ods. 11, § 8a ods. 6, § 9 ods. 6, § 10 ods. 4 zákona o Štátnej pokladnici
•	Výnos MF SR č. 012267/2007-32, ktorým sa pre klientov Štátnej pokladnice ustanovuje limit zostatku peňažných prostriedkov v hotovosti, je vydaný na základe splnomocnenia 
§ 12 ods. 8 písm. a) zákona o Štátnej pokladnici
Uvedené všeobecne záväzné právne predpisy v gescii odboru metodiky systému štátnej pokladnice sú aktuálne a opodstatnené, ich novelizácia v súčasnosti nie je plánovaná 
a potrebná.
Odbor správy a účtovania špecifických operácii štátu gestorsky zabezpečuje vykonávanie zákona č. 386/2002 Z. z. o štátnom dlhu a štátnych zárukách a ktorým sa dopĺňa zákon č. 291/2002 Z. z. o štátnej pokladnici a o zmene a doplnení niektorých zákonov. Zákon nadobudol účinnosť 01. 01. 2003 a je účinný do súčasnosti.
V rámci reformy verejných financií v roku 2002 vyvrcholili práce na novej právnej úprave správy štátnych záruk schválením zákona č. 386/2002, ktorý priniesol zásadnú zmenu v možnosti poskytovania nových štátnych záruk stanovením limitu nových záruk priamo 
v zákone tak, že neumožňuje zvyšovanie štátneho dlhu. Zákon č. 386/2002 Z. z. o štátnom dlhu a štátnych zárukách tiež riešil previazanosť na zákon č. 231/1999 Z. z. o štátnej pomoci v znení neskorších predpisov a od 01. 05. 2004 aj na predpisy EÚ o štátnej pomoci. Aplikácia týchto predpisov spojená s politickou vôľou nezvyšovať štátny dlh sa ukázali ako efektívne a od roku 2003 došlo k zásadnému obratu v tejto oblasti, čo sa prejavilo radikálnym znižovaním objemu rizikových štátnych záruk, premietnutého do štátneho dlhu v zmysle metodiky ESA 95.
Praktická aplikácia zákona v rokoch 2003 - 2004 ukázala potrebu presnejšieho definovania niektorých ustanovení a sprísnenia preberania záruk zavedením ďalšieho stupňa schvaľovania štátnych záruk, a to NR SR pri schvaľovaní zákona o štátnom rozpočte na príslušný rok. V tejto súvislosti bola v septembri 2005 zákonom č. 468/2005 Z. z. schválená novela zákona o štátnom dlhu a štátnych zárukách obsahujúca príslušné úpravy. Vzhľadom 
na vyššie spomenuté nie je dôvod na novelizáciu tohto právneho predpisu.
Oblasť rozpočtovej politiky 
Na základe vykonaného auditu je možné konštatovať, že v roku 2007 boli vykonané aktualizácie týchto zákonov: 
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov bol novelizovaný s účinnosťou od 01. 09. 2007. Novelou ustanovenia § 8 ods. 11 sa zaviedla dôkazná povinnosť preukazovať použitie dotácie poskytnutej z prostriedkov štátneho rozpočtu právnickým a fyzickým osobám, čím sa zjednodušil výkon kontroly vykonávaný orgánmi štátnej správy oprávnenými na výkon kontroly.
•	Zákon č. 583/2004 Z. z. o rozpočtových pravidlách územnej samosprávy a o zmene 
a doplnení niektorých zákonov bol novelizovaný zákonom č. 324/2007 Z. z. s účinnosťou od 01. 09. 2007. Tu sa posudzovalo konanie o zavedení nútenej správy obce a hospodárenie počas nej. Rozšírili sa právomoci núteného správcu obce pri hospodárení podľa krízového rozpočtu zostaveného núteným správcom a pri vstupe do nových záväzkov vyplývajúcich z prijatia návratných zdrojov financovania počas nútenej správy obce.
Okrem vyššie uvedených zákonov sa predpokladá vykonanie zmien aj v ďalších oblastiach. Dňa 30. 05. 2008 bola na rokovanie vlády predložená novela zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, ktorej cieľom je zabezpečiť naplnenie zámerov vlády SR deklarovaných v Programovom vyhlásení vlády SR vo vzťahu k prísnejšiemu dodržiavaniu pravidiel pri nakladaní 
s verejnými zdrojmi, a ktorej predmetom úpravy je aj systémová zmena, zjednotenie a sprísnenie právnej úpravy v oblasti poskytovania dotácií zo štátneho rozpočtu s účinnosťou od 01. 01. 2009. Schválením navrhovanej novely sa dosiahne vyššia efektivita v oblasti poskytovania dotácií zo štátneho rozpočtu a zároveň dôjde k stransparentneniu celého procesu poskytovania dotácií.
V súlade s požiadavkami a zámermi Programového vyhlásenia vlády SR sekcia rozpočtovej politiky vypracovala novelu zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov, ktorej cieľom je skvalitnenie regulačného rámca rozpočtov územnej samosprávy ako stabilizačnej súčasti rozpočtu verejnej správy a sprísnenie podmienok pre prijímanie návratných zdrojov financovania. Vo vzťahu 
ku konaniu o zavedení nútenej správy novela určuje lehota trvania nútenej správy obce. Novela bola predložená na medzirezortné pripomienkové konanie 01. 04. 2008. V súčasnosti prebieha proces rozporových konaní k zásadným pripomienkam predložených zástupcami územnej samosprávy. 
V budúcom období sa nepredpokladajú ďalšie zmeny platnej právnej úpravy zákona 
o rozpočtových pravidlách verejnej správy, ani ďalšie návrhy na zmenu platnej úpravy zákona o rozpočtových pravidlách územnej samosprávy, ktoré v tejto súvislosti z hľadiska kvality výkonu štátnej správy sú považované za dostatočné a vyhovujúce.
Oblasť finančného trhu
Na základe výsledkov auditu všeobecne záväzných právnych predpisov a organizačných aktov riadenia možno konštatovať, že:
•	Zákon č. 202/1995 Z. z. Devízový zákon a zákon, ktorým sa mení a dopĺňa zákon SNR 
č. 372/1990 Zb. o priestupkoch v znení neskorších predpisov rieši vzťah k fyzickým a právnickým osobám vyplývajúci zo zákona pri udeľovaní devízovej licencie, plnení ohlasovacej povinnosti a plnení iných povinností. Národná banka Slovenska v súlade s § 4 ods. 4 vykonáva pôsobnosť voči týmto osobám. V súčasnosti nie je potrebné novelizovať zákon, pretože je dostatočne liberizovaný voči tuzemcom i cudzozemcom a povinnosti z neho pre tieto osoby vyplývajúce sú opodstatnené a nie je potrebné ich zjednodušovať a skvalitňovať.
Z ustanovenia § 24a ods. 9 zákona NR SR č. 202/1995 Z. z. Devízový zákon 
a zákon, ktorým sa mení a dopĺňa zákon SNR č. 372/1990 Zb. o priestupkoch v znení neskorších predpisov vyplýva povinnosť správy finančnej kontroly vymáhať pokuty, ktoré uložil devízový orgán. Táto povinnosť je nad rámec povinností vymedzených zákonom 
č. 440/2000 Z. z. o správach finančnej kontroly, preto je nutné tieto normy zosúladiť formou novelizácie týchto zákonov.
•	Zákon č. 95/2002 Z. z. o poisťovníctve a o zmene a doplnení niektorých zákonov bol s účinnosťou od 01. 04. 2008 zrušený a nahradený novým zákonom č. 8/2008 Z. z. 
o poisťovníctve a o zmene a doplnení niektorých zákonov. V súčasnosti je v medzirezortnom pripomienkovom konaní novela tohto zákona, ktorou sa transponuje smernica Európskeho parlamentu a Rady 2007/44/ES z  05. 09. 2007, ktorou sa mení a dopĺňa smernica Rady 92/49/EHS a smernice 2002/83/ES, 2004/39/ES, 2005/68/ES 
a 2006/48/ES v súvislosti s procesnými pravidlami a kritériami hodnotenia obozretného posudzovania nadobudnutí a zvýšení podielov vo finančnom sektore. Účinnosť novely citovaného zákona sa predpokladá k 01. 01. 2009 a bude riešiť nadobúdanie podielov v poisťovníctve. 
V budúcom období sa predpokladá novelizácia nasledujúcich zákonov:
•	Zákon č. 340/2005 Z. z. o sprostredkovaní poistenia a sprostredkovaní zaistenia a o zmene 
a doplnení niektorých zákonov - v súčasnosti sa pripravuje návrh zákona o finančnom sprostredkovaní a finančnom poradenstve, ktorý by mal nahradiť teraz platný zákon 
č. 340/2005. Návrh zákona bol predložený do legislatívnej rady vlády SR a do vlády 
by mal byť predložený v priebehu decembra 2008. Predpokladaný termín účinnosti 
je 01. 01. 2010. 
•	Zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov - 
v súvislosti s ukladaním pokút podľa tohto zákona sa pripravuje analýza sankčného systému za účelom zefektívnenia jeho fungovania. V zmysle plánu úloh analýza sankcií 
sa bude vykonávať v IV. štvrťroku 2008. Na základe výsledkov uvedenej analýzy sa uvedený zákon bude prípadne novelizovať za účelom zvýšenia účinnosti sankčného systému.

Oblasť daňová a colná
Po vykonaní analýzy právnych predpisov v oblasti daňovej a colnej je možné konštatovať, že prípadné zmeny právnych predpisov v tejto oblasti sú vykonávané 
v nadväznosti na zmenu iných právnych predpisov alebo na základe požiadaviek praxe, ktoré si takéto zmeny vyžiadajú, ale tieto nie je možné určiť vopred.
Právne predpisy v ich pôsobnosti, ktoré boli obsahom tabuľky č. 1a uznesenia vlády SR 
č. 165/2007 sa nevzťahujú na výkon štátnej správy a v súvislosti so zrušením krajských úradov nebolo potrebné ich novelizovať. Jedná sa o nasledujúce všeobecne záväzné právne predpisy: 
•	zákon SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov
•	zákon NR SR č. 18/1996 Z.  z. o cenách v znení neskorších predpisov
•	zákon NR SR č. 145/1995 Z. z. o správnych poplatkoch v znení neskorších predpisov
•	zákon č. 431/2002 Z. z. o účtovníctve v znení neskorších predpisov
•	zákon č. 595/2003 Z. z. o dani z príjmov v znení neskorších predpisov
•	zákon č. 98/2004 Z. z. o spotrebnej dani z minerálneho oleja v znení neskorších predpisov
•	zákon č. 104/2004 Z. z. o spotrebnej dani z vína v znení neskorších predpisov
•	zákon č. 105/2004 Z. z. o spotrebnej dani z liehu a o zmene a doplnení zákona 
č. 467/2002 Z. z. o výrobe a uvádzaní liehu na trh v znení neskorších predpisov
•	zákon č. 106/2004 Z. z. o spotrebnej dani z tabakových výrobkov v znení neskorších predpisov
•	zákon č. 107/2004 Z. z. o spotrebnej dani z piva v znení neskorších predpisov
•	zákon č. 199/2004 Z. z. Colný zákon v znení neskorších predpisov
•	zákon č. 222/2004 Z. z. o dani z pridanej hodnoty v znení neskorších predpisov
•	zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov
•	zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení zákona č. 331/2005 Z. z.
•	zákon č. 540/2007 Z. z. o audítoroch, audite a dohľade nad výkonom auditu a o zmene a doplnení zákona č. 431/2002 Z. z. o účtovníctve v znení neskorších predpisov
Rovnako ani právne predpisy nižšej sily v pôsobnosti sekcie daňovej a colnej sa nevzťahujú na výkon štátnej správy a v súvislosti so zrušením krajských úradov nebolo potrebné ich novelizovať. 
V čase výkonu auditu všeobecne záväzných právnych predpisov bol prijatý nový zákon 
č. 264/2008 Z. z. o kolkových známkach a o zmene a doplnení niektorých zákonov. Tento zákon upravuje vydávanie, tlač, distribúciu, predaj, odber, výmenu, odkupovanie, vládny audit výroby, distribúcie a predaja kolkových známok, správne delikty, nakladanie s falšovanými kolkovými známkami a likvidáciu kolkových známok, ktorými sa platia správne poplatky a súdne poplatky. Zákon zároveň zrušil vyhlášku Ministerstva financií SR 
č. 284/2007 Z. z. o kolkových známkach. Táto vyhláška bola s účinnosťou od 01. 09. 2008 nahradená novou vyhláškou Ministerstva financií Slovenskej republiky č. 346/2008 Z. z., ktorou sa ustanovujú technické parametre, grafická úprava, vzhľad kolkových známok, spôsob použitia kolkových známok a ďalšie náležitosti kolkových známok.
V III. štvrťroku 2008 MF SR predložilo do medzirezortného pripomienkového konania návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, ktorého obsahom je zavedenie tzv. zamestnaneckej prémie. Zamestnanecká prémia je jedným z krátkodobých opatrení Modernizačného programu Slovensko 21 v oblasti trhu práce, ktorý schválila vláda dňa 04. 06. 2008. Predpokladaný termín účinnosti zákona je 01. 01. 2009. 
Ťažiskovým bodom v budúcnosti na splnenie úlohy „efektívnosť, opodstatnenosť a aktuálnosť všeobecne záväzných predpisov“ bude novelizácia zákonov v súlade s materiálom „Koncepcia reformy daňovej a colnej správy s výhľadom zjednotenia výberu daní, cla a poistných odvodov“, ktorý bol schválený uznesením vlády SR č. 285 zo dňa 
07. 05. 2008. Podľa harmonogramu koncepcie reformy daňovej a colnej správy úlohou ministerstva financií je pripraviť v roku 2009 nový zákon o správe daní a poplatkov, ktorý 
by zjednodušil procesy a zefektívnil správu daní a poplatkov. Predpokladaný termín ukončenia kompletnej reformy je 01. 01. 2013. 
V rámci auditu všeobecne záväzných právnych predpisov bola identifikovaná pripomienka samosprávy k zákonu NR SR č. 18/1996 Z. z. o cenách v znení neskorších predpisov, ktorá bola plne akceptovaná. Počas výkonu auditu bol dňa 20. 08. 2008 návrh novely zákona NR SR č. 18/1996 Z. z. o cenách v znení neskorších predpisov schválený vládou SR, ktoré uvádza ustanovenie § 18 ods. 5 v novom znení: „Pokuty uložené cenovými orgánmi podľa § 20 ods. 1 písm. a) až c), f) a g) sú príjmom štátneho rozpočtu. Pokuty uložené cenovými orgánmi uvedenými  v  §20 ods. 1 písm. d) a e) sú príjmom ich rozpočtov“.
V oblasti poplatkov za komunálne odpady a drobné stavebné odpady predložila samospráva návrh radikálneho riešenia a to zrušenie tohto poplatku, kde konštatovala, že 
v prípade tohto poplatku akékoľvek kozmetické legislatívne zmeny nevyriešia problémy obcí a miest, preto podľa názoru samosprávy najlepším riešením by bolo zrušenie miestneho poplatku za komunálne odpady a drobné stavebné odpady. V III. štvrťroku 2009 sa predpokladá novelizácia zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, ktorého predmetom bude riešenie vyššie uvedeného návrhu samosprávy. 
Oblasť legislatívna a majetkovoprávna
V gescii sekcie legislatívnej a majetkovoprávnej boli audítormi identifikované právne normy, ktoré boli v uplynulom období aktualizované: 
•	Zákon č. 182/1993 Z. z. o vlastníctve bytov a nebytových priestorov v znení neskorších predpisov bol novelizovaný zákonom č. 325/2007 Z. z. z dôvodu zrušenia krajských úradov. Povinnosti krajského úradu pri   vedení registra spoločenstiev prešli na obvodné úrady v sídle kraja. Keďže uvedený zákon upravuje vo vzťahu k správnym orgánom (obvodný úrad v sídle kraja) len registráciu spoločenstiev, jeho ďalšia optimalizácia nie 
je potrebná.
•	Zákon č. 278/1993 Z. z. o správe majetku štátu v znení neskorších predpisov upravuje správu majetku štátu vo verejnoprospešnej a nepodnikateľskej sfére, vrátane práv a povinností správcov majetku. Vo vzťahu k obvodným úradom, ktoré sú tiež správcami majetku štátu, bola prijatá novela zákona, ktorou bol určený správca majetku štátu, ktorý nie je v správe žiadneho správcu. Týmto sa stal obvodný úrad v sídle kraja, čím bola dostatočne vykonaná optimalizácia výkonu štátnej správy. Iné zmeny vo vzťahu k obvodným úradom ako správcom majetku štátu nebolo potrebné vykonať. 
Od prijatia uznesenia vlády SR č. 165/2007 bol zákon o správe majetku štátu novelizovaný zákonom č. 277/2007 Z. z., zákonom č. 325/2007 Z. z. a zákonom 
č. 165/2008 Z. z. Prijatými novelami sa zabezpečilo pružnejšie a efektívnejšie nakladanie s majetkom štátu. Predovšetkým sa zaviedol nový spôsob ponuky prebytočného nehnuteľného majetku štátu na internetovej stránke Ministerstva financií SR. Cieľom zavedenia registra bolo zvýšiť transparentnosť nakladania  s prebytočným nehnuteľným majetkom štátu a tak informovať o predaji širokú verejnosť. Ďalej sa upresnili ustanovenia týkajúce sa nakladania s pohľadávkami štátu, najmä právne tituly, s ktorými zákon spája zánik pohľadávky štátu. Precizovali sa tiež ustanovenia týkajúce sa nakladania s dočasne prebytočným majetkom štátu a zriadenia stavby na pozemku vo vlastníctve štátu ako 
aj zriadenia vecného bremena.
•	Zákon č. 319/1991 Zb. o zmiernení niektorých majetkových a iných krívd a o pôsobnosti orgánov štátnej správy SR v oblasti mimosúdnych rehabilitácií (v časti, ktorá upravuje pôsobnosť MF SR) bol novelizovaný zákonom č. 325/2007 Z. z. v súvislosti so zrušením krajských úradov. Podľa tohto zákona je MF SR po zrušení krajských úradov zastupované v reštitučných súdnych sporoch príslušným obvodným úradom v sídle kraja.
Na základe podkladov získaných v rámci výkonu auditu konštatujeme, že zákon 
č. 231/1999 Z. z. o štátnej pomoci v znení neskorších predpisov nie je potrebné v súvislosti 
so zjednodušením a skvalitnením výkonu štátnej správy vo vzťahu k fyzickým osobám 
a právnickým osobám novelizovať vzhľadom na to, že upravuje len koordináciu v oblasti štátnej pomoci, a to vo vzťahu k poskytovateľom štátnej pomoci, ako aj vo vzťahu 
k Európskej únii. Úprava koordinácie štátnej pomoci vychádza z príslušných nariadení Rady 
a nariadení Európskej komisie, ktoré sú pre Slovenskú republiku záväzné.
V pôsobnosti sekcie legislatívnej a majetkovoprávnej sú aj ďalšie zákony, ktoré neboli uvedené v tabuľke č. 1a uznesenia vlády SR č. 165/2007:
-	zákon č. 138/1991 Zb. o majetku obcí v znení neskorších predpisov
-	zákon č. 446/2001 Z. z. o majetku vyšších územných celkov v znení neskorších predpisov
-	zákon č. 176/2004 Z. z. o nakladaní s majetkom verejnoprávnych inštitúcií a o zmene zákona č. 259/1993 Z. z. o Slovenskej lesníckej komore v znení zákona č. 464/2002 
Z. z.
-	zákon č. 87/1991 Zb. o mimosúdnych rehabilitáciách v znení neskorších predpisov (v časti, ktorá upravuje poskytovanie finančnej náhrady za odňatý majetok)
-	zákon č. 319/1991 Zb. o zmiernení niektorých majetkových a iných krívd a o pôsobnosti orgánov štátnej správy SR v oblasti mimosúdnych rehabilitácií (v časti, ktorá upravuje pôsobnosť MF SR). 
Je možné konštatovať, že ďalšie zmeny všeobecne záväzných právnych predpisov a organizačných aktov na tomto úseku nie sú potrebné.
Oblasť auditu a kontroly
V dobe vykonania analýzy stavu všeobecne záväzných právnych predpisov v oblasti auditu a kontroly už bol novelizovaný zákon č. 502/2001 Z. z. o finančnej kontrole 
a vnútornom audite a o zmene a doplnení niektorých zákonov v znení zákona č. 618/2004 
Z. z. a o zmene a doplnení niektorých zákonov (ďalej len „zákon č. 502/2001 Z. z.“). Tento zákon bol s účinnosťou od 01. 06. 2008 novelizovaný zákonom č. 165/2008 Z. z., ktorý okrem iného zaviedol nový právny inštitút „vládny audit“. 
Novelizácia základného zákona by mala zjednodušiť a skvalitniť výkon štátnej správy vo vzťahu k právnickým osobám a fyzickým osobám v oblasti finančnej kontroly, vnútorného a vládneho auditu. Zároveň vo väzbe na uvedené skutočnosti novým spôsobom upravuje pôsobnosť MF SR a ostatných orgánov verejnej správy v týchto oblastiach v nadväznosti 
na podmienky praxe. 
V dobe výkonu auditu všeobecne záväzných právnych predpisov bol zákon č. 502/2001 Z. z. novelizovaný zákonom č. 264/2008 Z. z. o kolkových známkach a o zmene a doplnení niektorých zákonov zo dňa 18. 06. 2008. 

Záver
Uskutočneným auditom sa zhodnotila aktuálnosť, efektívnosť a opodstatnenosť všeobecne záväzných právnych predpisov a organizačných aktov riadenia patriacich do pôsobnosti Ministerstva financií SR.
V súvislosti so zrušením krajských úradov všeobecne záväzné právne predpisy 
v kompetencii MF SR súvisiace s touto problematikou boli upravené. Bol novelizovaný zákon č. 182/1993 Z. z. o vlastníctve bytov a nebytových priestorov v znení neskorších predpisov zákonom č. 325/2007 Z. z., podľa ktorého povinnosti krajského úradu pri vedení registra spoločenstiev prešli na obvodné úrady v sídle kraja. Keďže uvedený zákon upravuje 
vo vzťahu k správnym orgánom (obvodný úrad v sídle kraja) len registráciu spoločenstiev, jeho ďalšia optimalizácia nie je potrebná. Takisto bola prijatá novela zákona č. 278/1993 Z. z. o správe majetku štátu v znení neskorších predpisov, ktorý upravuje správu majetku štátu 
vo verejnoprospešnej a nepodnikateľskej sfére, vrátane práv a povinností správcov majetku. Vo vzťahu k obvodným úradom, ktoré sú tiež správcami majetku štátu, novelou zákona bol určený správca majetku štátu, ktorý nie je v správe žiadneho správcu. Týmto sa stal obvodný úrad v sídle kraja, čím bola dostatočne vykonaná optimalizácia výkonu štátnej správy. Iné zmeny vo vzťahu k obvodným úradom ako správcom majetku štátu nebolo potrebné vykonať.
Z výsledkov auditu vyplynula potreba zosúladenia ustanovení zákona NR SR 
č. 202/1995 Z. z. Devízový zákon a zákon, ktorým sa mení a dopĺňa zákon SNR č. 372/1990 Zb. o priestupkoch v znení neskorších predpisov a zákona č. 440/2000 Z. z. o správach finančnej kontroly v oblasti vymáhania pokút uložených devízovým orgánom. 
Na základe vykonaného auditu v rezorte Ministerstva financií SR možno konštatovať, že v súčasnosti nie je potrebné zrušiť žiadny z platných všeobecne záväzných právnych predpisov. Je možné tiež konštatovať, že úlohy v oblasti aktuálnosti, efektívnosti a opodstatnenosti všeobecne záväzných právnych predpisov sú priebežne realizované schválením noviel príslušných zákonov v NR SR alebo vo vláde SR, napr. zákon 
o rozpočtových pravidlách verejnej správy, zákon o rozpočtových pravidlách územnej samosprávy, zákon o poisťovníctve, zákon o finančnej kontrole a vnútornom audite, atď. 
V uvedených novelách boli o. i. zohľadňované aj otázky zjednodušenia administratívnej náročnosti vo vzťahu občanov k orgánom miestnej štátnej správy, resp. ministerstvu. 
V ďalšom období sa predpokladá novelizácia právnych noriem v gescii rezortu ministerstva financií aj v súvislosti so zavedením meny euro v SR.